*****

ΟΔΗΓΙΑ ΤΗΣ ΕΠΙΤΡΟΠΗΣ

της 27ης Απριλίου 1989

για την τροποποίηση για δεύτερη φορά των παραρτημάτων της οδηγίας 77/96/ΕΟΚ του Συμβουλίου περί αναζητήσεως τριχινών ( Trichinelle Spiralis) κατά τις εισαγωγές από τρίτες χώρες νωπών κρεάτων που προέρχονται από χοιροειδή κατοικίδια

(89/321/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/96/ΕΟΚ του Συμβουλίου της 21ης Δεκεμβρίου 1977 για την αναζήτηση τριχινών (Trichinelle Spiralis) κατά τις εισαγωγές από τρίτες χώρες νωπών κρεάτων που προέρχονται από χοιροειδή κατοικίδια (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 8,

Εκτιμώντας:

ότι πρόσφατες μελέτες επέτρεψαν την ανάπτυξη ορισμένων μεθόδων για την αναζήτηση τριχινών στα χοίρεια κρέατα· ότι η αξιοπιστία των μεθόδων αυτών από πλευράς προστασίας της υγείας είναι ίση με την αξιοπιστία των υφιστάμενων μεθόδων· ότι, ως εκ τούτου, πρέπει να γίνουν οι κατάλληλες προσθήκες στο παράρτημα Ι της οδηγίας 77/96/ΕΟΚ·

ότι, προς διευκόλυνση του έργου της αναζήτησης τριχινών, πρέπει να δοθεί η δυνατότητα στις χώρες μη μέλη και στα κράτη μέλη να επιλέγουν μεταξύ των προβλεπόμενων μεθόδων αναζήτησης·

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Με την παρούσα τροποποιείται η οδηγία 77/96/ΕΟΚ, όπως ορίζει το παράρτημα.

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία το αργότερο την 1η Σεπτεμβρίου 1989. Ενημερώνουν αμέσως την Επιτροπή περί αυτού.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 27 Απριλίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 26 της 31. 1. 1977, σ. 67.

(2) ΕΕ αριθ. L 362 της 31. 12. 1985, σ. 8.

ΠΑΡΑΡΤΗΜΑ

Προστίθεται το ακόλουθο σημείο VII στο παράρτημα Ι της οδηγίας 77/96/ΕΟΚ.

«VII. Η ΜΕΘΟΔΟΣ ΤΗΣ ΑΥΤΟΜΑΤΗΣ ΠΕΨΗΣ ΓΙΑ ΟΜΑΔΙΚΑ ΔΕΙΓΜΑΤΑ ΜΕΧΡΙ 35 ΓΡΑΜΜΑΡΙΩΝ

α) Όργανα και υλικό

- μαχαίρι ή ψαλίδια για την κοπή δειγμάτων

- δίσκοι με 50 τετραγωνίδια, καθένα των οποίων μπορεί να φέρει δείγματα κρέατος περίπου 2 γραμμαρίων,

- αναμεικτήρας Trichratic 35 με ένθετη διάταξη διηθήσεως,

- διάλυμα υδροχλωρικού οξέος 8,5 %±0,5 % κατά βάρος,

- διαφανείς διηθητικές μεμβράνες πολυανθρακικών πολυμερών διαμέτρου 50 χιλιοστομέτρων και μεγέθους πόρου 14 MICRON,

- πεπσίνη πυκνότητας 1 : 10 000 NF US National Formulary) που αντιστοιχεί σε 1 : 12 500 BP (British Pharmacopeia) που αντιστοιχεί σε 2 000 FIP (Federation Internationale de Pharmacie ),

- ζυγός με ακρίβεια 0,1 γραμμαρίου,

- λαβίδες με πλατύ άκρο,

- αριθμός αντικειμενοφόρων πλακών μικροσκοπίου με μήκος πλευράς τουλάχιστον 5 εκατοστομέτρων ή αριθμό τρυβλίων Petri διαμέτρου τουλάχιστον 6 εκατοστομέτρων των οποίων ο πυθμένας είναι διηρημένος σε ζώνες 10 x 10 χιλιοστομέτρων με τη βοήθεια αιχμηρού οργάνου,

- ένα (στερεοσκοπικό) μικροσκόπιο με μεταδιδόμενο φως (μεγέθυνση 15 έως 60 φορές) ή τριχινοσκόπιο με οριζόντια τράπεζα,

- δοχείο απορριμμάτων για τη συλλογή των λυμάτων,

- αριθμό δοχείων απορριμμάτων χωρητικότητας 10 λίτρων, που χρησιμοποιούνται κατά την απολύμανση, όπως η κατεργασία με φορμόλη των οργάνων και του εναπομένοντος υγρού πέψεως σε περίπτωση θετικών αποτελεσμάτων.

β) Συλλογή δειγμάτων

1. Όταν τα σφάγια είναι ολόκληρα, λαμβάνεται δείγμα κατά προσέγγιση 2 γραμμαρίων από έναν από τους στύλους του διαφράγματος στη ζώνη που ευρίσκεται μεταξύ μυώδους και τενοντώδους μοίρας. Εάν δεν υπάρχουν στύλοι του διαφράγματος, λαμβάνεται η αυτή ποσότητα από το τμήμα του διαφράγματος που ευρίσκεται κοντά στα πλευρά ή το στέρνο ή από τους μασητήρες μυς ή ακόμη από τους κοιλιακούς μυς.

2. Για τα τεμάχια του κρέατος, λαμβάνεται δείγμα κατά προσέγγιση 2 γραμμαρίων από τους σκελετικούς μυς, που περιέχουν ελάχιστο λίπος και όσον το δυνατόν κοντά στα οστά ή τους τένοντες.

γ) Μέθοδος

1. Διαδικασία πέψεως

- Τοποθετείται ο αναμεικτήρας με την ένθετη διάταξη διηθήσεως, συνδέεται ο σωλήνας αποχέτευσης και φέρεται ο σωλήνας στο δοχείο απορριμμάτων.

- Όταν τεθεί σε λειτουργία ο αναμεικτήρας, αρχίζει η θέρμανση.

- Πριν την έναρξη, πρέπει να ανοιχτεί και κλειστεί η βαλβίδα του πυθμένα, που ευρίσκεται κάτω από τον θάλαμο αντιδράσεως.

- Στην συνέχεια, προστίθενται μέχρι 35 δείγματα περίπου 1 γραμμαρίου το καθένα (σε 25 έως 30 °C), τα οποία έχουν ληφθεί από καθένα από τα μεμονωμένα δείγματα, όπως ορίζει το στοιχείο β). Εξασφαλίζεται η αφαίρεση των τυχόν μεγαλύτερων τεμαχίων τενόντων, δεδομένου ότι η παρουσία τους θα μπορούσε να προκαλέσει απόφραξη της διηθητικής μεμβράνης.

- Προστίθεται νερό στην άκρη του θαλάμου υγρών που συνδέεται με τον αναμεικτήρα (περίπου 400 χιλιοστόλιτρα).

- Προστίθενται περίπου 30 χιλιοστόλιτρα υδροχλωρικού οξέος (8,5 %) στην άκρη του μικρότερου, συνδεδεμένου θαλάμου υγρών.

- Τοποθετείται διηθητική μεμβράνη υπό τον αδρό ηθμό στο στήριγμα του ηθμού της ένθετης διάταξης διηθήσεως.

- Προστίθενται τελικά 5 γραμμάρια πεπσίνης. Πρέπει να τηρείται αυστηρά η σειρά προσθήκης, ώστε να αποφευχθεί η αποσύνθεση της πεπσίνης.

- Κλείνονται τα καλύματα του θαλάμου αντιδράσεως και του θαλάμου υγρών.

- Εκλέγεται η χρονική περίοδος πέψεως. Βραχύ χρονικό διάστημα πέψεως (5 λεπτά) για χοιροειδή σε κανονική ηλικία σφαγής και παρατετεμένο χρονικό διάστημα πέψεως (8 λεπτά) για τα άλλα δείγματα. - Η αυτόματη διανομή αρχίζει όταν ενεργοποιηθεί το πλήκτρο εκκινήσεως του αναμεικτήρα, και η πέψη με την επακόλουθη διήθηση προχωρεί αυτόματα. Μετά από 10-13 λεπτά, η διαδικασία περατώνεται και σταματά αυτομάτως.

- Το κάλυμα του θαλάμου αντιδράσεως ανοίγεται, εφόσον ελεγχθεί ότι ο θάλαμος έχει κενωθεί. Στον θάλαμο υπάρχει αφρός ή κατάλοιπα υγρού πέψεως, επαναλαμβάνεται η διαδικασία σύμφωνα με στοιχείο γ) σημείο 4.

2. Λήψη των προνυμφών

- Αποσυνδέεται το στήριγμα του ηθμού και μεταφέρεται η διηθητική μεμβράνη σε αντικειμενοφόρο πλάκα ή τρυβλίο Petri.

- Η διηθητική μεμβράνη εξετάζεται με τη βοήθεια μικροσκοπίου ή τριχινοσκοπίου.

3. Καθαρισμός των οργάνων

- Σε περίπτωση θετικού αποτελέσματος, πληρούται ο θάλαμος αντιδράσεως στον αναμεικτήρα κατά τα 2/3 με ζέον ύδωρ. Προστίθεται συνηθισμένο νερό της βρύσης στο συνδεόμενο θάλαμο υγρών, μέχρις ότου καλυφθεί η αισθητήρια διάταξη του κάτω επιπέδου. Τίθεται τότε σε λειτουργία το πρόγραμμα αυτόματου καθαρισμού. Απολυμαίνεται το στήριγμα του ηθμού μαζί με τα εναπομένοντα όργανα, π.χ. δι' επεξεργασίας με φορμόλη.

- Αφού περατωθεί η εργασία της ημέρας, πληρούται με νερό ο θάλαμος υγρών στον αναμεικτήρα και ακολουθείται ένα σταθερό πρόγραμμα.

4. Χρησιμοποιητέα μέθοδος, όταν η πέψη είναι ατελής και ως εκ τούτου δεν είναι δυνατόν να πραγματοποιηθεί η διήθηση.

Όταν λαμβάνει χώρα η αυτόματη διαδικασία στον αναμεικτήρα σύμφωνα με το στοιχείο γ) σημείο 1, ανοίγεται το κάλυμα στον θάλαμο αντιδράσεως και ελέγχεται η ύπαρξη καταλοίπων αφρού ή υγρού στο θάλαμο. Εάν συμβαίνει όντως αυτό, ακολουθείται η ακόλουθη διαδικασία:

- κλείνεται η βαλβίδα του πυθμένα κάτω από το θάλαμο αντιδράσεως,

- αποσυνδέεται το στήριγμα του ηθμού και μεταφέρεται ο μεμβρανώδης ηθμός σε αντικειμενοφόρο πλάκα ή τρυβλίο Petri,

- τοποθετείται νέα διηθητκή μεμβράνη στο στήριγμα του ηθμού και συνδέεται το στήριγμα του ηθμού,

- πληρούται με νερό ο θάλαμος υγρών στον αναμεικτήρα μέχρις ότου καλυφθεί η αισθητήρια διάταξη του κάτω επιπέδου,

- τίθεται σε λειτουργία το πρόγραμμα αυτόματου καθαρισμού,

- μετά την ολοκλήρωση του προγράμματος καθαρισμού ανοίγεται το κάλυμα του θαλάμου αντιδράσεως και εξετάζεται η ύπαρξη υγρών καταλοίπων,

- εάν ο θάλαμος είναι κενός, αποσυνδέεται το στήριγμα του ηθμού και φέρεται με λαβίδα η διηθητική μεμβράνη σε αντικειμενοφόρο πλάκα ή τρυβλίο Petri,

- εξετάζονται οι 2 διηθητικές μεμβράνες σύμφωνα με το στοιχείο γ) σημείο 2. Σε περίπτωση που δεν είναι δυνατόν να εξεταστούν οι ηθμοί, επαναλαμβάνεται η όλη διαδικασία πέψεως με παρατεταμένο χρονικό διάστημα πέψεως σύμφωνα με το στοιχείο γ) σημείο 1.

5. Σε περίπτωση θετικού ή αμφίβολου αποτελέσματος που προκύπτει από ομαδικό δείγμα, λαμβάνεται περαιτέρω δείγμα 20 γραμμαρίων από κάθε χοιροειδές, σύμφωνα με το στοιχείο β) ανωτέρω. Τα δείγματα αυτά εξετάζονται μεμονωμένα σύμφωνα με την ανωτέρω μέθοδο.»